
Egy művészi pálya életrajzi tere. Mozaikok Soltra Elemér életéből

Kulcsszavak: Soltra Elemér; életút; szocreál; absztrakt; mozaik
Dolgozatomban Soltra Elemér életútját vizsgálom gyermekkorától, egészen az 1960-as évek
közepéig, különös tekintettel a képzőművész pályáját és munkásságát meghatározó
fordulópontokra. Kutatásom folyamán a fókusz azokra a történeti és politikai tényezőkre, illetve
körülményekre irányul, amelyek mentén az alkotó lehetőségei, döntései és választásai történeti
összefüggésrendszerükben követhetőek nyomon.
Soltra gyermekkorát, gimnáziumi, majd főiskolai éveit tárgyaló fejezet után érünk a dolgozat
központi kérdéséhez, mely Soltra vezetői praxisával foglalkozik. A képzőművész 1951-ben
érkezik Pécsre és minden előzmény nélkül a képző- és iparművészeket tömörítő szövetség
baranyai elnöke lesz. Pályájának e „szocreál” zenitje után, az 1950-es évek második felében
Soltra némileg háttérbe szorul, s majd az 1960-as évek elején következik újabb fordulat:
visszatér a képzőművészek első vonalába. A fordulat Soltra művészetében is tetten érhető.
Ebben az időszakban kezd absztrakt formákkal kísérletezni.



